<classify> WAZIRI Mkuu, Kassim Majaliwa amewakaribisha wawekezaji kutoka nchi za India, Misri na Falme za Kiarabu waje wawekeze nchini na Serikali itawapa ushirikiano wa kutosha.Aliyasema hayo jana wakati alipokutana kwa nyakati tofauti na mabalozi wa India, Misri na Falme za Kiarabu wanaowakilisha nchi zao hapa Tanzania. Mabalozi aliokutana nao ni Balozi Sandeep Arya India, Balozi Mohamed Abulwafa Misri na Balozi Mohammad Albahri Kaimu Balozi wa Falme za Kiarabu nchini Tanzania. Akizungumza na Mabalozi hao Ofisini kwa Waziri Mkuu, Magogoni, Dar es salam, alisema Tanzania ipo tayari kuwapokea wawekezaji kutoka kwenye nchi hizo.Alisema serikali imedhamiria kuendeleza sekta ya viwanda nchini ili kukuza uchumi na kufikia wa kati ifikapo 2025, hivyo amewakaribisha wafanyabiashara waje wawekeze na kuwa Ofisi yake kupitia Waziri mwenye dhamana ya Uwekezaji, Angela Kairuki iko tayari kuwasikiliza na kuwasaidia wawekezaji wote wanaokusudia kuwekeza nchini. Tanzania iko tayari wakati wote kutoa ushirikiano ili kuhakikisha wawekezaji watakaojitokeza kuwekeza nchini wanafanikiwa ili mataifa yote yaweze kufaidika,alisema.Kadhalika, Waziri Mkuu alisema Tanzania ina vivutio vingi vya utalii ikiwa ni pamoja na uwepo wa Mlima Kilimanjaro, mbunga zenye wanyama wa aina mbalimbali na fukwe nzuri. Alitumia fursa hiyo kuwakaribisha watalii kutoka mataifa mablimbali yakiwemo ya India, Misri na Falme za Kiarabu waje nchini na kutembelea vivutio vya utalii vilivyopo. Mabalozi hao waliishukuru serikali kwa ushirikiano mzuri uliopo baina ya Tanzania na nchi zao na kumhakikishia Waziri Mkuu kwamba watauendeleza. Walisema wapo tayari kushirikiana na Tanzania kuhakikisha mkakati wa serikali wa kukuza uchumi kutoka wa chini kwenda wa kati kupitia sekta ya viwanda unafanikiwa.  <topic>: kitaifa 